Upravna enota Grosuplje

E.: ue.grosuplje@gov.si

Številka: 090-64/2022/2

Datum: 4. 7. 2022

Zadeva: Uradna oseba pooblaščena za posredovanje informacij javnega značaja na

 Okrajni volilni komisiji 4003-Grosuplje – mnenje ministrstva

Zveza: vaš dopis št. 010-8/2022z dne 17. 6. 2022

Spoštovani,

prejeli smo vaš dopis, kjer navajate, da je predsednica Okrajne volilne komisije 4003-Grosuplje (v nadaljevanju besedila: OVKG) podala predlog, da OVKG na dopisni seji sprejme sklep, da se tajnico OVKG pooblasti kot osebo pristojno za posredovanje informacij javnega značaja v zvezi z delom OVKG. Tajnica ima takšno pooblastilo tudi na UE Grosuplje, zato lahko po potrditvi sklepa na dopisni seji samostojno, brez avtorizacije predsednice OVKG opravlja naloge v zvezi z dostopom do informacij javnega značaja v zvezi z delom OVKG. Na podlagi 32. člena Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1) prosite za pojasnilo o tem, **kdo je zavezanec za posredovanje informacij javnega značaja v zvezi z delom okrajnih volilnih komisij**.

Navajate, da je vprašanje posledica različnega razumevanja pristojnosti OVK oziroma tajnikov OVK o tem kdo presoja kaj so informacije javnega značaja v zvezi z delovanjem okrajnih volilnih komisij. Na upravni enoti menite, da je zavezanec za dostop do informacij javnega značaja Državna volilna komisija (DVK), ki kot takšna daje navodila za delovanje OVK in tajnikom OVK.

V konkretnem primeru je prišlo do razhajanja mnenj, ker sta dve učiteljici in raziskovalki na FDV zaprosili za pomoč pri pridobitvi podatkov potrebnih za namene znanstvenega raziskovanja in publiciranja na volitvah v DZRS leta 2022, pri čimer želita pridobiti neveljavne glasovnice (skenirane ali fotokopirane) po posameznih okrajih. Njuno prošnjo je direktor Službe DVK posredoval okrajnim volilnim komisijam in predlagal razmislek, ali morda njuna zahteva ne predstavlja zahteve za dostop do informacij javnega značaja.

Menite, da bi takšen razmislek in posledično usmeritev za delo OVK morala opraviti pooblaščena oseba za posredovanje informacij javnega značaja na DVK in tudi posredovati podatke prosilkama. Menite, da brez izrecnega navodila DVK nimate podlage za posredovanje takšnih informacij oziroma za presojo kaj informacije javnega značaja v tem primeru so. Glasovnice se nahajajo v zapečatenih kuvertah in so hranjene po pravilih, ki urejajo hrambo volilnega gradiva in do njih ni mogoče prosto dostopati, jih kopirati in posredovati brez predhodne presoje ali/in na kakšen način je to dopustno. Na poziv DVK boste sicer sodelovali in zahtevane podatke posredovali oziroma omogočili vpogled.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja vam v nadaljevanju skladno z 32. členom ZDIJZ posreduje pravno mnenje.

ZDIJZ ureja postopek, ki vsakomur omogoča prost dostop in ponovno uporabo informacij javnega značaja, **s katerimi razpolagajo** državni organi, organi lokalnih skupnosti, javne agencije, javni skladi in druge osebe javnega prava, nosilci javnih pooblastil in izvajalci javnih služb (v nadaljnjem besedilu: **organi**). Organ mora na zahtevo prosilcu posredovati vse informacije javnega značaja, s katerimi razpolaga (kriterij materializirane oblike). Lahko je to dokument, zadeva, dosje, register, evidenca ali dokumentarno gradivo. Postopek z zahtevo za dostop do informacije javnega značaja ali ponovno uporabo v organu na podlagi 21. člena vodi in v njem odloča predstojnik ali uradna oseba pristojna za posredovanje informacij javnega značaja, ki jo imenuje predstojnik.

V konkretnem primeru ni sporno, da so neveljavne glasovnice informacije javnega značaja, sporno pa je vprašanje kdo razpolaga s temi glasovnicami oziroma kdo je po prvem odstavku 1. člena ZDIJZ zavezanec za posredovanje teh glasovnic prosilcu za dostop do informacije javnega značaja.

Organizacija volitev v ožjem smislu, torej organizacijo glasovanja pri volitvah, vodijo volilne komisije in volilni odbori ter drugi volilni organi. Volilne komisije skrbijo predvsem za tehnično izvedbo volitev ter za varstvo zakonitosti v volilnem postopku, in to ne samo pri glasovanju, temveč že v fazi kandidiranja. Imenujejo se posebej za vsake redne volitve in imajo štiriletni mandatno dobo. Volilne komisije se ustanovijo za državo, volilno enoto in volilni okraj. Po Zakonu o volitvah v državni zbor (ZVDZ)[[2]](#footnote-2) torej vodijo volitve v državni zbor DVK, volilna komisija volilne enote (VK VE) in OVK **in so oblikovani izključno za volitve in ne opravljajo razen tega nobenih drugih funkcij**. **Funkcija v volilnem organu je častna. Člani volilnih organov imajo zaradi dela v volilnem organu pravico do ustreznega nadomestila in povračila stroškov. Člane VK VE in OVK imenuje DVK.**

Po končanih volitvah se glasovnice skupaj z zapisnikom in drugim volilnim materialom shranijo po volilnih okrajih. Uporabljeni volilni imeniki, zapisniki o delu volilnega odbora, uporabljene glasovnice (veljavne in neveljavne se hranijo po rokih, ki jih določa Pravilnik o določanju rokov hrambe dokumentarnega gradiva v javni upravi[[3]](#footnote-3). To gradivo navedeni pravilnik uvršča med **Posebne upravne in druge naloge Državne volilne komisije (DVK**). Na podlagi 29. člena ZVDZ administrativne in tehnične pogoje za delovanje OVK in VK VE zagotavljajo upravne enote, na katerih je sedež teh komisij. Torej se glasovnice praviloma hranijo na upravnih enotah. **Državna volilna komisija določi, katere volilne spise ji mora poslati VK VE oziroma OVK, v kakšnem roku in na kakšen način (drugi odstavek 37. člena ZVDZ).**

DVK skrbi za zakonito in pošteno izvedbo volitev ter opravlja druge naloge, ki jih določajo predpisi s področja volilne zakonodaje. DVK je kot državni organ vpisan v Register zavezancev za informacije javnega značaja (RZIJZ) na podlagi prve alineje prvega odstavka 3.b čl. ZDIJZ. Organizacijo in poslovanje DVK kot samostojnega in neodvisnega državnega organa ter podrobneje določa postopke, s katerimi komisija uresničuje svoje zakonske naloge na področju zakonitosti volitev in referenduma ureja Poslovnik Državne volilne komisije (PoDVK-1)[[4]](#footnote-4). **V 6. členu PoDVK-1 določa, da dostop do informacij javnega značaja zagotavlja služba komisije v skladu z zakonom, ki ureja dostop do informacij javnega značaja.** Službo komisije vodi direktor, ki ima pristojnosti **predstojnika državnega organa** v skladu s predpisi, ki urejajo položaj in naloge javnih uslužbencev in opravlja svoje delo na položajnem uradniškem delovnem mestu. Za svoje delo in delo službe komisije je direktor neposredno odgovoren DVK.

ZVDZ določa, da OVK določa volišča in območja volišč, imenuje volilne odbore, ugotavlja izid glasovanja v volilnem okraju, vodi neposredno tehnično delo v zvezi z volitvami in opravlja druge naloge, ki jih določa zakon.

Iz zgoraj navedenega izhaja, da so naloge OVK vezane izključno na volilna opravila ter na druga opravila, ki jih določajo predpisi s področja volitev, kamor pa odločanje v upravnih postopkih ne sodi, saj ni organ po ZDIJZ (državni organi, organi lokalnih skupnosti, javne agencije, javni skladi in druge osebe javnega prava, nosilci javnih pooblastil in izvajalci javnih služb). Prav tako nima pristojnosti odločati po ZDIJZ v imenu volilnih komisij upravna enota, ki za volilne organe hrani dokumentarno gradivo (skladiščnik gradiva). **Pravico razpolage z glasovnicami imajo torej le volilne komisije.**

V skladu z navedenim je za odločanje v zvezi z informacijami javnega značaja pristojna služba DVK. Tehnična izvedba zbiranja in posredovanja informacij/dokumentov od OVK je stvar notranjega razmerja oziroma dogovora med DVK in OVK.

Menimo, da boste na podlagi zgoraj navedenega lahko sprejeli pravilno odločitev v konkretni upravni zadevi. Ministrstvo lahko posreduje le pravno mnenje, v katerem je smiselno/splošno zajet odgovor na določeno vprašanje, ki omogoča subsumpcijo znanih dejstev pod ustrezno pravno normo, ne sme pa vsebinsko posegati v konkretno upravno zadevo oziroma komentirati konkretnega upravnega postopka.

Več o obveznostih zavezancev po ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev.[[5]](#footnote-5)

Lep pozdrav,

Pripravil: Mateja Mahkovec

Ciril Repnik v. d. generalne direktorice

sekretar

Poslati po E-pošti:

- naslovniku

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

 [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)
2. Uradni list RS, št. [109/06](http://www.uradni-list.si/1/objava.jsp?sop=2006-01-4648) – uradno prečiščeno besedilo, [54/07](http://www.uradni-list.si/1/objava.jsp?sop=2007-01-2904) – odl. US, [23/17](http://www.uradni-list.si/1/objava.jsp?sop=2017-01-1207) in [29/21](http://www.uradni-list.si/1/objava.jsp?sop=2021-01-0618). [↑](#footnote-ref-2)
3. Uradni list RS, št. [49/19](http://www.uradni-list.si/1/objava.jsp?sop=2019-01-2376). [↑](#footnote-ref-3)
4. Uradni list RS, št. 10/2020. [↑](#footnote-ref-4)
5. <https://www.gov.si/teme/informacije-javnega-znacaja/>. [↑](#footnote-ref-5)